Národný inštitút športu

Predkladacia správa

     Ministerstvo školstva SR podľa zákona SNR č. 347/ 1990 Zb. o organizácii ministerstiev a ostatných ústredných orgánov štátnej správy, plní úlohy vyplývajúce z jeho funkcie ústredného orgánu pre oblasť štátnej starostlivosti o šport.

     Úlohy pre túto oblasť konkrétne stanovuje zákon NR SR č. 288/1997 Z. z. o telesnej kultúre a o zmene a doplnení zákona SNR č. 455/1991 Zb. o živnostenskom podnikaní, v znení neskorších predpisov. 

     Vláda Slovenskej republiky uznesením č. 838 z 5. septembra 2001 prijala Národný program rozvoja športu na Slovensku, ktorý stanovil smerovanie športu v zmysle štátnej športovej politiky na obdobie desiatich rokov.     

     Predkladaný návrh na zriadenie Národného inštitútu športu ako integrovaného servisno-metodického a koordinačného centra vychádza, a je v súlade s prijatým Národným programom rozvoja športu na Slovensku a je výsledkom  analýzy súčasného stavu zabezpečenia športu na Slovensku v oblasti vzdelávania, zdravotného zabezpečenia a diagnostiky, vedy a aplikovaného výskumu, informačného systému, materiálno-technického zabezpečenia, ako i požiadaviek občianskych združení a rezortov, v ktorých pôsobnosti je oblasť športovej reprezentácie a vrcholového športu.

     Vysoké požiadavky na športové výkony v súčasnom období vo vrcholovom športe vyžadujú využitie všetkých možností a rezerv, ktoré by odhalili faktory podmieňujúce dosahovanie vrcholovej výkonnosti. Môžeme predpokladať, že tieto sú jednak vo vnútro športových systémoch, ale aj v rozvoji vedy a výskumu. Zároveň je potrebné zaevidovať, že dovtedy, kým vedecké tendencie rozvoja umožnia to, aby sa teória stala dôkladnejšie overovateľná, účelnejšie rozpracovanejšia, tak športová prax musí neustále uplatňovať známe poznatky a brať na seba zodpovednosť, k čomu musí napomáhať veda o športe so svojim parciálnym podielom.

     Potreba urýchleného zhospodárnenia a synergizácie procesov tvorby šírenia a využitia nového poznania vyvoláva aj v športe tendenciu inštitucionálno-organizačnej integrácie s prepojenosťou na inštitúcie, ktoré dopracovávajú, špecifikujú a rozširujú produkty národných centier spolu s evalvatívnym odhadom potrieb, na základe objektívnej analýzy súčasného stavu a blízkej perspektívy rozvoja športu, predovšetkým v oblasti personálno-inštitucionálnej, materiálno-technickej základne, jej plánovania, organizácie, financovania, vyhodnocovania jej výkonnosti a účinnosti v národnom i medzinárodnom kontexte.  

     Cieľom vytvorenia Národného inštitútu športu je zefektívnenie komplexnej starostlivosti o  šport zameranú na prípravu športovej reprezentácie na hry zimných a letných olympiád, vrcholné európske a svetové podujatia, ako i ďalších úloh v oblasti štátnej starostlivosti o  šport. Taktiež zamedzeniu závažných nedostatkov v procese prípravy a samotnej účasti na vrcholných svetových podujatiach.

     Predložený návrh na zriadenie Národného inštitútu športu vychádza tiež zo skutočnosti, že vo väčšine európskych krajín i v športovo vyspelých krajinách sveta sa už roky využívajú obdobné inštitúcie, prevažne v správe štátu, na zvýšenie úrovne športu.

     Zriadením Národného inštitútu športu nebudú vytvorené, v rámci jeho organizačnej štruktúry duplicitné pracovné funkcie, ani funkcie prekrývajúce sa svojou pracovnou náplňou,  s pracovnými náplňami zamestnancov odboru športu Ministerstva školstva SR.  Národný inštitút športu bude svojou činnosťou zabezpečovať špecializované a odborné činnosti odvetvového charakteru , ktoré v  súčasnom systéme zabezpečovania športu nie sú koordinované a žiadna organizačná zložka tieto činnosti nevykonáva.